Torsdag aften var der brand i en gammel motorbåd, der var på land i Aalborg Sejlklub på Skydebanevej. Det oplyser vagthavende indsatsleder Peter Reinau. - Båden har nok ikke været ude og sejle i flere år, det var en gammel motorbåd, fortæller Peter Reinau Brandvæsenet fik hurtigt sat røgdykkere ind og slukket branden i motorbåden. På grund af den hurtige slukning, er der således ikke sket skade på de andre både, der stod på land ved siden af den brændende båd. Formentlig er det batteriet, der forsyner bådens lamper og navigationssystemer, der kortsluttede, og dermed startede branden. Men politiet vil efterforske branden nærmere torsdag.

Referat:
Torsdag aften opstod der brand i en båd på land i Aalborg Sejlklub.